Document ID: 31985R3781

NEUVOSTON ASETUS (ETY) N:o 3781/85,
annettu 31 päivänä joulukuuta 1985,
taloudellisia toimijoita, jotka eivät noudata Espanjan ja Portugalin liittymisasiakirjassa säädettyjä kalastustoimintaa koskevia tiettyjä säännöksiä, koskevista toimenpiteistä
EUROOPAN YHTEISÖJEN NEUVOSTO, joka
ottaa huomioon Espanjan ja Portugalin liittymisasiakirjan ja erityisesti sen 163 artiklan 3 kohdan, 164 artiklan 2 kohdan, 165 artiklan 8 kohdan, 349 artiklan 5 kohdan, 351 artiklan 5 kohdan ja 352 artiklan 9 kohdan,
ottaa huomioon komission ehdotuksen,
sekä katsoo, että
sen varmistamiseksi, että taloudelliset toimijat noudattavat liittymisasiakirjassa vahvistettua vesialueille pääsyä ja kalavarojen käyttöä koskevia sääntöjä, on tarpeen antaa säännökset, joiden nojalla jäsenvaltiot kieltävät taloudellista toimijaa, joka ei noudata näitä sääntöjä, kalastamasta tiettynä aikana, ja täydentää jäsenvaltioiden alusten harjoittamaa kalastustoimintaa koskevista tietyistä valvontatoimenpiteistä 29 päivänä kesäkuuta 1982 annettua neuvoston asetusta (ETY) N:o 2057/82(), sellaisena kuin se on viimeksi muutettuna asetuksella (ETY) N:o 3723/85(),
liittymisasiakirjan 164 artiklan 2 kohdan nojalla nykyisen jäsenvaltion lipun alla Espanjan suvereniteettiin tai lainkäyttövaltaan kuuluvilla vesillä purjehtivat alukset harjoittavat erikoiskalastusta noudattaen samoja yksityiskohtaisia vesialueille pääsyä ja valvontaa koskevia sääntöjä, jotka koskevat espanjalaisia aluksia, joilla on lupa harjoittaa kalastustoimintaa nykyisten jäsenvaltioiden kalastusvyöhykkeillä; liittymisasiakirjan 164 artiklan 1 kohdan nojalla harjoitettavan muun kalastustoiminnan osalta suositellaan vastaavan järjestelmän soveltamista kyseisiin aluksiin, jota sovelletaan Espanjan lipun alla nykyisten jäsenvaltioiden suvereniteettiin tai lainkäyttövaltaan kuuluvilla vesillä purjehtivien alusten harjoittamaan erikoistumattomaan kalastukseen,
olisi säädettävä mahdollisuudesta antaa tarpeelliset yksityiskohtaiset soveltamista koskevat säännöt yhteisön kalavarojen säilyttämis- ja hallintojärjestelmän perustamisesta 25 päivänä tammikuuta 1983 annetun asetuksen (ETY) N:o 170/83() 14 artiklassa säädettyä menettelyä noudattaen, ja
Espanjan ja Portugalin liittymissopimuksen 2 artiklan 3 kohdan nojalla Euroopan yhteisöjen toimielimet voivat toteuttaa ennen liittymistä liittymisasiakirjan 163, 164, 165, 349, 351 ja 352 artiklassa tarkoitettuja toimenpiteitä, jotka tulevat voimaan liittymispäivänä, jollei liittymisestä muuta johdu,
ON ANTANUT TÄMÄN ASETUKSEN:
1 artikla
Tässä asetuksessa määrätään liittymisasiakirjan 163, 164, 165, 349, 351 ja 352 artiklassa tarkoitetuista toimenpiteistä, joiden tarkoituksena on varmistaa, että jäsenvaltion lipun alla purjehtivat tai jäsenvaltiossa rekisteröidyt alukset noudattavat vesialueille pääsyä ja kalavarojen käyttöä koskevia sääntöjä.
2 artikla
1. Jäsenvaltioiden toimivaltaisten viranomaisten on viipymättä ilmoitettava komissiolle ja jäsenvaltiolle, jonka lipun alla alus purjehtii tai jossa se on rekisteröity, jäljempänä "jäsenvaltio", edellä 1 artiklassa tarkoitettujen sääntöjen rikkomisesta ja mainittava kyseisen aluksen nimi ja tunnistamismerkit, aluksen päällikön, omistajan ja tarvittaessa rahtaajan nimi, rikkomuksen tapahtumisolosuhteet ja rikosoikeudelliset tai hallinnolliset toimet ja mahdollisesti toteutetut muut toimenpiteet sekä tällaista rikkomusta koskevat tuomioistuimen päätökset.
2. Ilmoitetun tuomioistuimen päätöksen tai muissa tapauksissa todettaessa 1 kohdassa mainittujen sääntöjen rikkomista tapahtuneen jäsenvaltio ei voi enää sisällyttää kyseistä alusta 3 ja 4 artiklassa säädetyillä edellytyksillä komissiolle toimitettaviin kausiluetteloehdotuksiin.
3 artikla
1. Jollei 2 kohdasta muuta johdu, 2 artiklan 2 kohtaa sovellettaessa jäsenvaltio ei voi sisällyttää alusta, jonka osalta rikkomuksen on todettu tapahtuneen, kausiluetteloehdotukseen neljään kuukauteen, ja uuden rikkomuksen tapahtuessa ajanjaksoa voidaan pidentää kahteentoista kuukauteen.
2. Liittymisasiakirjan 160, 164, 349 ja 351 artiklassa tarkoitettua erikoiskalastusta sekä mainitun asiakirjan 165 ja 352 artiklassa tarkoitettua valkotonnikalan, miekkakalan, sinihain ja merilahnan kalastusta harjoitettaessa ajanjakso, jona alusta ei voida sisällyttää kausiluetteloehdotukseen, on vähintään kaksi kuukautta ja uuden rikkomuksen tapahtuessa ajanjaksoa voidaan pidentää neljään kuukauteen.
4 artikla
1. Kun 2 artiklan 2 kohdan mukaan todetaan aluksen harjoittaneen kalastustoimintaa ilman lupaa, jäsenvaltio, jonka lipun alla alus purjehtii, ei voi enää sisällyttää alusta kausiluetteloehdotukseen:
a) neljään kuukauteen liittymisasiakirjan 160, 164, 165, 349 ja 351 artiklassa tarkoitetun kalastustoiminnan sekä mainitun asiakirjan 165 ja 352 artiklassa tarkoitetun valkotonnikalan, miekkakalan, sinihain ja merilahnan kalastuksen osalta; uuden rikkomuksen tapahtuessa tätä ajanjaksoa voidaan pidentää kuudeksi kuukaudeksi.
b) kahdeksaan kuukauteen muun kuin a alakohdassa tarkoitetun kalastustoiminnan osalta; uuden rikkomuksen tapahtuessa tätä ajanjaksoa voidaan pidentää kahdeksitoista kuukaudeksi.
2. Jäsenvaltio ei voi kuitenkaan 1 kohdassa tarkoitettujen toimenpiteiden toteuttamisen sijasta sisällyttää kausiluetteloehdotukseen mainittuina ajanjaksoina kausiluettelossa rikkomushetkellä olevaa muuta ensimmäisen aluksen omistajan tai rahtaajan varustamaa alusta.
5 artikla
Yksityiskohtaiset säännöt tämän asetuksen soveltamisesta annetaan asetuksen (ETY) N:o 170/83 14 artiklassa säädettyä menettelyä noudattaen.
6 artikla
Tämä asetus tulee voimaan 1 päivänä tammikuuta 1986, jollei Espanjan ja Portugalin liittymissopimuksesta muuta johdu.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 31 päivänä joulukuuta 1985.

Labels: 8
18
15
6